મહિલા સભ્ય કે સરપંચ હોવાના કિસ્સામાં મોટે ભાગે એવું જોવા મળે છે કે તે કેવળ મહોરું હોય અને ખરેખરી સત્તા ઘરના કોઈ અન્ય પુરુષસભ્યની હોય. આ પણ એક સ્વીકૃત બાબત છે. મહિલાઉત્કર્ષ અને સમાનતાની વાત કરવી એક બાબત છે, અમલ બીજી બાબત છે અને તે માટેની માનસિકતા કેળવવી સાવ અલગ જ બાબત છે. આપણી ફિલ્મોમાં આજકાલ આધુનિક નારીઓના ચિત્રણનું પ્રમાણ વધ્યું છે, જેનું પાત્રાલેખન મોટે ભાગે પુરુષલેખક દ્વારા કરવામાં આવ્યું હોય છે. પડદા પરની આવી આધુનિકાઓને આધુનિકતાના નામે આખરે પુરુષો જેવી જ હરકતો કરતી બતાવાય છે. તે પુરુષની જેમ ધુમ્રપાન કે મદ્યપાન કરે છે. તે ગાળો પણ પુરુષની જેમ બોલે છે, પછી ભલે ને તે આખરે નારીકેન્‍દ્રી હોય! તેમને વસ્ત્રો પણ ઓછાં પહેરીને પરંપરાનો ધ્વંસ કરતી ચીતરાય છે, જે પણ પુરુષની મૂળભૂત આંતરિક વૃત્તિનું પ્રતિબિંબ છે.